

Αθήνα, 20 Δεκεμβρίου 2024

**ΕΡΩΤΗΣΗ**

# Προς τον Υπουργό Υποδομών και Μεταφορών

**Θέμα: Καθυστερήσεις στην ανέγερση του κτιρίου επιμόρφωσης και επαγγελματικής κατάρτισης στο Σωφρονιστικό κατάστημα Χανίων**

Η εκπαίδευση και η επαγγελματική κατάρτιση των κρατουμένων αποτελεί βασικό συστατικό σε µια σωφρονιστική πολιτική που στοχεύει στην επανένταξη των κρατουμένων και στην πρόληψη τέλεσης νέων εγκλημάτων. Για το λόγο αυτό είναι αναγκαία η ύπαρξη κατάλληλων υποδομών στα Καταστήματα κράτησης ώστε να είναι δυνατή η στέγαση σχολείων, εργαστηρίων και προγραμμάτων δημιουργικής απασχόλησης των κρατουμένων. Σ’ αυτή τη βάση προβλέπεται ειδικό κτίριο σε κάθε νέο Σωφρονιστικό Κατάστηµα για την ανάπτυξη τέτοιων δραστηριοτήτων.

Στο Σωφρονιστικό Κατάστημα Χανίων, με βάση στοιχεία της 1ης Δεκεμβρίου 2024, κρατούνται συνολικά 693 άτομα. Ωστόσο, δεν είχε χτιστεί κτίριο επιμόρφωσης και επαγγελματικής κατάρτισης κρατουμένων, αν και προβλεπόταν στα σχέδια και µμάλιστα αντίστοιχα κτίρια είχαν χτιστεί στα όμοια καταστήματα Τρικάλων, Δομοκού, Νιγρίτας κ.λπ. Ως αποτέλεσμα δεν υπήρχαν επαρκείς χώροι για την ανάπτυξη δράσεων εκπαίδευσης, προγραμμάτων κατάρτισης και δημιουργίας εργαστηρίων ενώ το Σχολείο Δεύτερης Ευκαιρίας στεγαζόταν, μαζί µε το ΚΕΘΕΑ, στο µμοναδικό κτίριο πολλαπλών χρήσεων που δεν ήταν ούτε επαρκές ούτε κατάλληλο.

Όταν η παραπάνω κατάσταση διαπιστώθηκε έγιναν όλες οι απαραίτητες ενέργειες από την κυβέρνηση ΣΥΡΙΖΑ µε αποτέλεσμα να επικαιροποιηθεί η μελέτη, να εξασφαλιστεί η σχετική άδεια, να βρεθούν τα απαραίτητα κονδύλια (χρηματοδότηση από το [Π.Δ.Ε), να ανατεθεί στην ΚΤΥΠ Α.Ε. το σχετικό έργο, να εκδοθεί η διακήρυξη (29.03.2018, αριθ. Πρωτ. 4065) και να γίνει η αντίστοιχη δημοπράτηση µε συνολική δαπάνη 728.204.64. Αφού ανακηρύχθηκε ανάδοχος του έργου, εγκαταστάθηκε ο επιλεγείς εργολάβος και άρχισε η κατασκευή του έργου ενώ τον Ιούλιο 2019 είχαν ήδη ολοκληρωθεί οι εκσκαφές και είχαν τεθεί τα θεμέλια του κτιρίου. Σύμφωνα µε το άρθρο 3ο της παραπάνω Σύμβασης ανάθεσης κατασκευής έργου (ΑΔΑΜ: 185ΥΜΝΟΟΞΘΤ133Υ7) «Η συνολική προθεσμία για την περαίωση του όλου έργου, σύμφωνα µε το άρθρο 7 της Ειδικής Συγγραφής Υποχρεώσεων ορίζεται σε τριακόσιες εξήντα πέντε (365) ημερολογιακές ημέρες από την ημερομηνία υπογραφής της παρούσας σύμβασης». Η σύμβαση ανάμεσα στην ΚΤΥΠ Α.Ε. και τον ανάδοχο, υπεγράφη την 8. 11. 2018 και συνεπώς έχει παρέλθει προ πολλού ο συμβατικός χρόνος των 365 ημερών. Ωστόσο, ήδη από το 2019 έγινε γνωστό ότι το έργο σταμάτησε.

Με σχετική ερώτησή του ο ΣΥΡΙΖΑ Π.Σ. έθεσε το παραπάνω ζήτημα ήδη από το 2020 (αριθ. Πρωτ. 3346/16.1.2020) επισημαίνοντας την εγκατάλειψη του έργου από την Κυβέρνηση και ζητώντας την ολοκλήρωσή του. Σε απάντηση αυτής της ερώτησης, ο τότε υπουργός Υποδομών και Μεταφορών κ. Κ. Καραμανλής (αριθ. Πρωτ. Β-30/16.4.2020) απλά ενημέρωσε για τη διακοπή των εργασιών του ως άνω έργου, τον «χαρτοπόλεμο» με τον εργολάβο και την αναμονή γνωμοδότησης του Συμβουλίου Δημοσίων Έργων. Ωστόσο, δεν δόθηκε καμιά προοπτική για την ολοκλήρωση του έργου ενώ, γενικώς, δεν υπάρχει καμία πληροφορία σχετικά με την «πορεία» του έργου.

**Επειδή** η εκπαίδευση αποτελεί βασικό στοιχείο για μια σύγχρονη σωφρονιστική πολιτική,

**Επειδή** η λειτουργία αυτόνομου κτιρίου επιμόρφωσης και επαγγελματικής κατάρτισης στο Σωφρονιστικό Κατάστημα Χανίων είναι απολύτως αναγκαία και επείγουσα,

**Επειδή** δεν είναι γνωστός ο ορίζοντας ολοκλήρωσης του έργου οικοδόμησης του κτιρίου επιμόρφωσης στο Σωφρονιστικό κατάστημα Χανίων.

**Ερωτάται ο κ. Υπουργός**

**1. Γιατί έχουν διακοπεί οι εργασίες κατασκευής του έργου ανέγερσης κτιρίου επιμόρφωσης και επαγγελματικής κατάρτισης στο Κατάστημα Κράτησης Χανίων; Ποιες ενέργειες έχουν αναληφθεί για την πρόοδο του έργου;**

1. **Πότε πρόκειται να ολοκληρωθεί και να παραδοθεί το παραπάνω κτίριο;**
2. **Είναι στις προθέσεις/προτεραιότητες της Κυβέρνησης να κατασκευαστεί το συγκεκριμένο κτίριο που προάγει την εκπαίδευση και «απασχόληση των κρατουμένων;**

**Οι ερωτώντες Βουλευτές**

**Θεόφιλος Ξανθόπουλος**

**Ακρίτα Έλενα**

**Βέττα Καλλιόπη**

**Δούρου Ειρήνη**

**Ζαμπάρας Μίλτος**

**Καραμέρος Γιώργος**

**Κασιμάτη Νίνα**

**Κοντοτόλη Μαρίνα**

**Μαμουλάκης Χάρης**

**Μεϊκόπουλος Αλέξανδρος**

**Μπάρκας Κώστας**

**Παπαηλιού Γιώργος**

**Τσαπανίδου Πόπη**

**Ψυχογιός Γιώργος**